KIRJALLINEN KYSYMYS E-2476/02

esittäjä(t): Elizabeth Lynne (ELDR) komissiolle

(6. syyskuuta 2002)

Aihe: Kansallispuiston suojeleminen Puolassa

Onko komissiolla käytettävissään mitään varotoimia, joita se voisi toteuttaa sen varmistamiseksi, ettei Puolan hallitus ryhdy rakentamaan Via Baltica -moottoritietä Biebrzan kansallispuiston ja muiden luonnonsuojelun kannalta tärkeiden kohteiden halki Pohjois-Puolassa ennen kuin laaja strateginen ympäristövaikutusten arviointi on saatu valmiiksi?

Onko komissiolla suunnitelmia auttaakseen Puolan hallitusta arvioimaan vaihtoehtoisia reittejä Via Baltica -käytävälle, jotta voidaan välttää nykyehdotuksen mukaisen reitin mahdollisesti mukanaan tuomat kielteiset vaikutukset Biebrzan kansallispuistolle ja muille avainkohteille?

Günter Verheugenin komission puolesta antama vastaus

(18. lokakuuta 2002)

On selvää, että Biebrzan kansallispuisto Puolassa on hyvin arvokas ja sitä on pyrittävä suojelemaan.

Arvoisa parlamentin jäsen lienee tietoinen, että hakijamaat ovat juridisesti velvollisia noudattamaan yhteisön säännöstöä täysimääräisesti vasta liittymisajankohdasta lähtien. Komissio on kuitenkin liittymisneuvottelujen alusta lähtien vaatinut, että hakijamaiden kaikkien uusien infrastruktuuri-investointien on oltava yhteisön ympäristölainsäädännön mukaisia. Tämän perusteella Puolan olisi kaikkien liikenteen alan infrastruktuurihankkeidensa, myös Via Balticaan liittyvien hankkeiden, osalta noudatettava voimassa olevia luonnonsuojeludirektiivejä (92/43/ETY ja 79/409/ETY).

Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY(1) sekä luonnonvaraisten lintujen suojelusta 2 päivänä huhtikuuta 1979 annettua neuvoston direktiiviä 79/409/ETY(2) aletaan soveltaa Puolaan sen tultua Euroopan unionin jäseneksi. Tämän vuoksi kaikkiin yhteisön tärkeänä pitämien alueiden luettelossa mainittuihin alueisiin ja kaikkiin direktiivin 79/409/ETY mukaisesti erityisiksi suojelualueiksi nimettyihin alueisiin aletaan liittymisestä lähtien soveltaa direktiivin 92/43/ETY 6 artiklan 2, 3 ja 4 kohdassa tarkoitettua suojelua.

Lisäksi tiettyjen suunnitelmien ja ohjelmien ympäristövaikutusten arvioinnista 27 päivänä kesäkuuta 2001 annettu direktiivi 2001/42/EY(3) on saatettava osaksi kaikkien [nykyisten ja tulevien] jäsenvaltioiden kansallista lainsäädäntöä 21 päivään heinäkuuta 2004 mennessä. Direktiiviä sovelletaan kaikkiin suunnitelmiin ja ohjelmiin, joiden ensimmäinen virallinen valmisteluasiakirja valmistuu mainitun päivän jälkeen. Tätä uutta direktiiviä ei näin ollen sovelleta takautuvasti hankkeisiin, joiden suunnittelu on jo käynnissä tai jota koskevat suunnitelmat on toimitettu ennen kyseistä päivää. Näin

ollen vaikka direktiivi 2001/42/EY kuuluukin yhteisön ympäristöalan säännöstöön, joka on saatettava osaksi kansallista lainsäädäntöä kaikissa uusissa yhteisöön liittyvissä valtioissa, joissa Via Balticaa koskevat suunnitelmat on toimitettu ennen 21. heinäkuuta 2004, sen säännökset eivät ole vielä voimassa. Tästä syystä on epävarmaa, onko kyseistä direktiiviä sovellettava Biebrzan kansallispuiston läpi kulkevaan moottoritiehen ja jos on, missä määrin.

Direktiivien 92/43/ETY ja 79/409/ETY mukaisesti mahdollisia vaihtoehtoisia reitityksiä sovelletaan vain esimerkiksi sellaisissa erityistapauksissa, joissa hanke on alueelle aiheutuvien vaikutusten arvioinnin kielteisestä tuloksesta huolimatta kuitenkin toteutettava erittäin tärkeän yleisen edun kannalta pakottavista syistä. Komissio ei ole tietoinen, missä vaiheessa moottoritien suunnitteluprosessi on tällä hetkellä, ja se aikookin ottaa Puolan viranomaisiin yhteyttä varmistaakseen, että kaikkia ympäristöön liittyviä vaatimuksia on noudatettu.

Tässä yhteydessä komissio kiinnittää kysyjän huomion vastauksiin, jotka se antoi Christopher Huhnen kirjalliseen kysymykseen P-1648/02 ja Erik Meijerin kirjalliseen kysymykseen E-1694/02(4), Chris Daviesin kirjalliseen kysymykseen E-1968/02(5) sekä Stavros Xarchakosin ja Giorgos Dimitrakopoulosin kirjalliseen kysymykseen E-2284/02(6). Näissä vahvistettiin, että PHARE- tai ISPA-varoja ei ole käytetty Via Baltican rakentamiseen Biebrzan suoalueilla Koillis-Puolassa. Tämän lisäksi ISPAn tai PHAREn hankekokonaisuudessa ei ole tällä hetkellä mainitun kaltaisia hankkeita eivätkä Puolan viranomaiset siis näin ollen ole pyytäneet kyseiselle hankkeelle unionin tukea. Mikäli komissiolle esitettäisiin tällainen pyyntö, hanketta tarkasteltaisiin yhteisön voimassa olevien ympäristösäännösten kannalta.

(1) EYVL L 206, 22.7.1992.

(2) EYVL L 103, 25.4.1979.

(3) EYVL L 197, 21.7.2001.

(4) EYVL C 301 E, 5.12.2002, s. 201.

(5) EYVL C 309 E, 12.12.2002, s. 181.

(6) EYVL C 161 E, 10.7.2003, s. 20.